recursal/SuperWikiNEXT-32B huggingface dataset:
**Jensen-Healey** on brittiläinen vuosina 1972–1976 valmistettu avomallinen urheiluauto. Tätä mallia valmistettiin West Bromwichin tehtaalla noin 10 000 kappaletta, enemmän kuin mitään muuta Jensenin mallia.

Taustaa
-------

Austin-Healey-mallin tuotannon loputtua autojen maahantuoja Yhdysvalloissa, amerikannorjalainen Kjell Qvale etsi uutta tehdasta samanlaisen mallin tuottamista varten, joten hän otti yhteyden Donald Healeyyn ja Jensen Motorsiin, joka oli rakentanut korit Austin-Healeylle. Kjell Qvalesta tuli Jensenin pääomistaja ja Donald Healeystä yhtiön johtaja.

Muotoilu
--------

Auton muotoilussa jäljiteltiin Austin-Healeyä. Sisustan väri on tumma ja autossa on muovinen keskikonsoli.

Kehitys
-------

Autoon tuli vuonna 1974 kumipuskurit. Vuonna 1976 mallin pohjalta tehtiin shooting brake -tyyppinen malli, Jensen GT.

Tekniikka
---------

Auton jousitus on yksinkertainen, mutta tehokas. Sekä edessä että takana on kierrejouset. Takana on rumpujarrut ja edessä levyjarrut. Jousitus, ohjausmekaniikka, jarrut ja taka-akseli ovat peräisin Vauxhall Firenzasta, lukuun ottamatta etujarruja jotka ovat Triumph TR6:sta.

Moottorit
---------

Euroopan malleissa kaasuttimina on kaksi Dellorton kaasutinta, Yhdysvaltojen malleissa Strombergit. Ensimmäisissä malleissa ei ollut myöhemmin vakiovarusteeksi tullutta öljynjäähdytintä. Vaihteistona on Sunbeam Rapierista peräisin oleva nelivaihteinen Chryslerin vaihteisto. Myöhemmin käytettiin myös viisivaihteista Getragia.

* **2.0** (1973 cm3) (Lotus 907) – 144 hv

Lähteet
-------

1. ↑  Arni, Erkki: Suoria sanoja autotyöläisille.  *Helsingin Sanomat*, 6.10.1974, s. 30. Näköislehti (maksullinen). Viitattu 11.3.2021.

 *Tämä artikkeli tai sen osa perustuu Autowikin artikkeliin, ja siitä saattavat puuttua lähdemerkinnät tai lähdemerkinnät tarvitsevat tarkistamista. Voit auttaa Wikipediaa etsimällä sopivat lähteet tai tarkistamalla lähteet.*
**Marika Mikkola** on entinen suomalainen huippusuunnistaja, moninkertainen MM-mitalisti.

Tampereen MM-kilpailuissa 2001 Mikkola saavutti hopeaa normaalimatkalla vain kolme sekuntia Simone Luderille hävinneenä. Viestissä hän suunnisti kolmannen osuuden Suomen joukkueessa, joka voitti maailmanmestaruuden neljä minuuttia ennen Ruotsia. 

Västeråsin MM-kilpailuissa 2004 Mikkola saavutti Karolina Arewång Höjsgaardin ja Hanne Staffin jälkeen pronssia normaalimatkalla. Viestissä hän suunnisti avausosuuden Suomen hopeajoukkueessa, joka hävisi Ruotsille vain 2,4 sekuntia. Keskimatkalla Mikkola oli kahdeksas. 

Seuratasolla Mikkola on edustanut muun muassa Espoon Suuntaa ja Angelniemen Ankkuria. Hän voitti Venlojen viestin vuonna 1998 Angelniemen Ankkurin joukkueessa.

Lähteet
-------

* MM-kisojen tulokset Suunnistusliiton sivustolla[vanhentunut linkki]
* EM-kisojen tulokset Suunnistusliiton sivustolla[vanhentunut linkki]
* Suunnistuksen urheilijaprofiilit 2005[vanhentunut linkki]

### Viitteet

1. ↑  Venlojen viestin voittajat 1978 - Jukolan viesti. Viitattu 28.2.2009.
Avaruussukkula Challengersta 1984/1985 otettu kuva kraatterista.
**Sudbury-kraatteri** on Ontariossa, Kanadassa oleva alun perin noin 200 km:n läpimittainen kraatteri, jonka ikä on noin 1,8 miljardia eli 1 800 miljoonaa vuotta. On löydetty todisteita, että toisin kuin on aiemmin luultu, niin kraatteri on komeetan eikä meteoriitin tekemä. Kraatterista näkyy enää vain pieni osa; geologiset tapahtumat ovat hävittäneet siitä suuren osan pois, mikä on tyypillistä hyvin vanhoille kraattereille. Kraatteri on toiseksi suurin maailmassa ja kooltaan se on noin 62 km pitkä, 30 km leveä ja 15 km syvä.

Nasa on käyttänyt aluetta 1970-luvulla harjoitusalueena kuuhun lähteville astronauteille. Alueen mineraaleja on hyödynnetty jo tuhansia vuosia, mutta isomman mittakaavan kaivostoiminta alkoi 1800-luvun loppupuolella. Kaivokset saastuttivat alueen rikkidioksidilla ja metalleilla, mutta viime vuosikymmeninä alueen maa- ja vesialueita on yritetty kunnostaa.

Lähteet
-------

1. 1 2 3  Sudbury Impact Structure Earth Observatory (englanniksi) Viitattu 11.7.2022.
2. ↑  Mark Prigg: The mystery of the Sudbury Basin solved: The second largest crater on Earth was caused by a massive COMET hitting the planet 1.8 billion years ago Daily Mail 18.11.2014 (englanniksi) Viitattu 11.7.2022.
3. ↑  Sudbury Basin formed by comet, not asteroid, researcher says CBC News 22.11.2014 (englanniksi) Viitattu 11.7.2022.
4. ↑  50 years ago, astronauts trained in Sudbury, Ont. for the Apollo 16 moon mission CBC News 9.7.2021 (englanniksi) Viitattu 11.7.2022.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Sudbury-kraatteri**.
* Comet Strike to Blame for Canada's Iconic Sudbury Basin (englanniksi)
**Juuanjärvi** on metsäjärvi Juuan keskiosassa Pohjois-Karjalan maakunnassa. Sen pinta-ala on 2,2 neliökilometriä. Järvi sijaitsee noin kahdeksan kilometriä Juuan kirkonkylältä lounaaseen. Kirkonkylä sijaitsee Pielisen länsirannalla. Juuanjärven etäisyys Joensuusta on 71 kilometriä pohjoisluoteeseen.

Maantiede
---------

Juuanjärven ulottuvuus kaakosta luoteeseen on 5,6 kilometriä. Järven kaakkoisosan muodostaa noin kaksi kilometriä pitkä lahti, joka kaventuu ja madaltuu kohti kaakkoa. Lännessä on noin puolitoista kilometriä pitkä vesialue, jota erottaa pääaltaasta mutkainen Lamponiemi. Hopeaniemi jakaa järven pohjoisosan Kettulahteen ja Surmalahteen. Järven pohjoisimmassa kolkassa sijaitsee pääaltaasta erillinen Lammakko. Juuanjärven pohja kumpuilee. Vähintään kymmenen metriä syviä alueita on useita ja niiden tuntumassa on matalikkoja, joista osa kohoaa vedenpinnan yläpuolelle saariksi.

Kartan perusteella Juuanjärvessä on useita saaria. Niistä laajin on noin kaksihehtaarinen Kiikkusaari. Sen pohjoispuolella sijaitsee Honkasaari ja eteläpuolella Selkäsaari. Juuanjärven rannoilla on metsämaan ohella pieniä peltoja. Järven valuma-alueesta noin kaksi kolmasosaa on kivennäismetsämaata.

Juuanjärveen virtaa sen pohjoispuolella sijaitsevan Katajasuon halki Matarapuro. Juuanjärven kaakkoisosa kaventuu Alajoeksi, joka on käytännössä Juuanjoen yläjuoksua. Juuanjoki on keskisuuri turvemaajoki, jossa on poikkeuksellisen pitkiä koskiosuuksia. Varsinainen Juuanjoki alkaa Autiojärvestä Juuanjärven kaakkoispuolelta, ja se virtaa Juuan keskustan halki Pieliseen, jonka pinta on noin 76 metriä Juuanjärveä alempana.

Juuanjärven vesitilavuus on 9 233 000 kuutiometriä. Järven kokonaisfosforipitoisuus oli 2010-luvulla keskimäärin 8 µg/l ja näkösyvyys 1,9 metriä. Ekologinen tila oli erinomainen.

Juuanjärvi (04.452.1.001) kuuluu Juuanjärven valuma-alueeseen (04.452), joka on kolmannen jakovaiheen vesistö Vuoksen vesistössä (04). Toinen jakovaihe on Juuanjoen valuma-alue (04.45) ja ensimmäinen jakovaihe on Pielisen reitin valuma-alue (04.4). Juuanjärvi on laajin Juuanjärven valuma-alueen kahdeksasta vähintään hehtaarin laajuisesta vakavedestä. Toiseksi laajin on Valkealampi.

Lähteet
-------

1. 1 2 3 4 5  Juuanjärvi (sijainti maastokartalla) *Karttapaikka*. Helsinki:  Maanmittauslaitos. Viitattu 12.8.2023.
2. 1 2 3 4 5 6 7 8 9  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 12.8.2023.
3. ↑  Juuanjärvi (04.452.1.001) *Järvi-meriwiki*. Suomen ympäristökeskus. Viitattu 12.8.2023.
4. 1 2  POHJOIS-KARJALAN KALATALOUDELLINEN KUNNOSTUSOHJELMA VUOSILLE 2011–2015 : JUUANJOKI/VEPSÄNJOKI *ely-keskus.fi*. Viitattu 12.8.2023.
5. ↑  Pielisen reitin valuma-alue *skvsy.fi*. Viitattu 12.8.2023.
6. ↑  Juuanjärven valuma-alue (04.452) *Järvi-meriwiki*. Suomen ympäristökeskus. Viitattu 12.8.2023.
**Aztec Camera** oli vuonna 1981 Glasgow'ssa perustettu skotlantilainen uuden aallon pop/vaihtoehtorockyhtye. 

Aztec Cameran ensimmäisinä vuosina sen kokoonpano vaihteli useasti. Pysyvä jäsen yhtyeessä oli kitaristi-laulaja-lauluntekijä Roddy Frame. Muita perustajajäseniä olivat Campbell Owens (basso) ja Dave Mulholland (rummut). Craig Cannon oli yhtyeessä vuosina 1983–1984. Kitaristi Malcolm Ross (aiemmin yhtyeissä Josef K ja Orange Juice) liittyi Aztec Cameraan vuonna 1984 ja oli mukana *Knife*-albumilla.

Aztec Cameran debyyttialbumi *High Land, Hard Rain* julkaistiin huhtikuussa 1983. Sire Recordsin julkaisema levy saavutti kriitikoiden suosion ja sen single "Oblivious" menestyi listoilla.

Ennen vuonna 1995 tapahtunutta hajoamistaan Aztec Camera julkaisi kaikkiaan kuusi pääosin Framen säveltämää ja sanoittamaa albumia. Yhtyeen singleistä parhaiten menestyivät Britanniassa indie-listan ykköseksi vuonna 1983 noussut "Oblivious" (päälistan kahdeksastoista), Britannian singlelistan kolmonen vuodelta 1988 "Somewhere in My Heart" ja Yhdysvaltain modern rock -listan kolmonen vuodelta 1990 "The Crying Scene".

Kuudennen Aztec Camera -albumin *Frestonia* jälkeen sen johtohahmo Roddy Frame siirtyi pois WEA-levy-yhtiöltä ja alkoi levyttää soolona omalla nimellään.

Diskografia
-----------

### Albumit

* *High Land, Hard Rain* (1983)
* *Knife* (1984)
* *Love* (1987)
* *Stray* (1990)
* *Dreamland* (1993)
* *Frestonia* (1995)
* *The Best of Aztec Camera* (1999)

Lähteet
-------

1. ↑  Rolling Stone -lehden arvio (Arkistoitu – Internet Archive)

Aiheesta muualla
----------------

* First Foot.com: Aztec Camera (Arkistoitu – Internet Archive)
* Killermontstreet.com: the site for fans of Roddy Frame & Aztec Camera
* Aztec Camera Myspacessa (englanniksi)
**Sjögren–Larssonin oireyhtymä** (myös **Abt–Larsson–Sjögrenin oireyhtymä**, **Larssonin oireyhtymä** ja **Rudin oireyhtymä**) on etenkin Pohjoismaissa esiintyvä 17. kromosomin vaurioitumisen kautta peittyvästi periytyvä sairaus. Taudin esiintymistiheys on suurimmillaan Pohjois-Ruotsissa. Västerbottenin läänissä taudin esiintymistiheys on kokoluokaltaan 8,5/100 000, muualla se on vielä harvinaisempi – 1/100 000. Sjögren–Larssonin oireyhtymä on nimetty Karl Sjögrenin ja Tage Larssonin mukaan, jotka kuvasivat taudin ensimmäisen kerran vuonna 1956. Oireyhtymää ei pidä sekoittaa Sjögrenin oireyhtymään, joka on nimetty Henrik Sjögrenin mukaan.

Oireyhtymä uskotaan johtuvan yli 600 vuotta sitten Pohjois-Ruotsissa yleistyneestä geenimutaatiosta (FALDH-geeni). Vaikka oireyhtymä on yleisintä Pohjois-Ruotsissa, on sairautta havaittu ympäri maailmaa, eikä sairastuneilla ole ruotsalaispohjoismaisia etnisiä perintötekijöitä.

Piirteitä
---------

Oireyhtymän peruspiirteitä ovat iktyoosi eli suomumainen iho, synnynnäiset mustelmat, keratoosin ylikasautuminen, käsien sekä jalkojen jäykkähalvaus ja kehitysvammaisuus. Myös epileptiset kohtaukset ja silmien verkkokalvorappeumat ovat tavanomaisia oireita. Sairastuneet ovat useimmiten pienikokoisia. Oireyhtymästä kärsivillä henkinen sekä motorinen kehitys ovat alusta alkaen viivästyneitä.

Lähteet
-------

1. ↑  Sjögren–Larsson syndrome (Karl Gustaf Torsten Sjögren) WhoNamedIt.com. Viitattu 28. elokuuta 2007. (englanniksi)
2. 1 2  Sjögren–Larssonin oireyhtymä Kehitysvammahuollon tietopankki.  Arkistoitu 16.10.2007. Viitattu 28. elokuuta 2007.
Malaijialue: tummanpunaisella maat, joissa malaiji on virallinen kieli
**Malaijialue** (malaijiksi *Dunia Melayu / Alam Melayu*) on nimitys maantieteelliselle alueelle, jossa puhutaan malaijin kieltä. Malaijialue toimii pohjana etnisiä malajeita yhdistävälle nationalismille. Indonesiassa tämä kuitenkin kehittyi kuitenkin siihen suuntaan, että malajin kielestä tuli kaikkien erikielisten etnisten ryhmien yhteinen kieli maan itsenäistymisen jälkeen.

Malaijin kieli on standardoitu muutamassa eri muodossa riippuen siitä, mikä maa on kyseessä. Esimerkiksi Indonesiassa kielen nimi on indonesian kieli ja Malesiassa malesian kieli. Singaporessa ja Bruneissa kielestä käytetään nimeä malaijin kieli.

Kuala Lumpurissa on malaijialueelle ja sen kulttuurille omistettu museo.

Lähteet
-------

1. ↑  Geoffrey C. Gunn: *New World Hegemony in the Malay World*. The Red Sea Press, 2000. ISBN 978-1-56902-135-4. Teoksen verkkoversio (viitattu 18.4.2022). (englanniksi)
2. ↑  Tirtosudarmo, Riwanto: The Orang Melayu and Orang Jawa in the ‘Lands Below the Winds’ (pdf)  2005. sabrizain.org. Viitattu 18.4.2022. (englanniksi)
3. ↑  Malay language, alphabets and pronunciation *omniglot.com*. Viitattu 18.4.2022.
4. ↑  Malay World Ethnology Museum  2022. Department of Museums Malaysia. Viitattu 18.4.2022. (englanniksi)

Katso myös
----------

* Malaijit
*Tämä artikkeli kertoo satuhahmosta. Samannimisestä animaatiosarjasta kerrotaan artikkelissa Nukkumatti (animaatio). Nukkumatti on myös kasvi.*
H. C. Andersenin sadun nukkumatti.
**Nukkumatti** tai **Unijukka** on satujen hahmo, joka heittää lasten silmiin unihiekkaa, niin että lapset hierovat silmiään ja tulevat unisiksi.

Nukkumatti kuvataan yleensä pieneksi mieheksi, jolla on joskus parta mutta joskus nuoret kasvot. Hänen ikänsä on epämääräinen, ja hänessä yhdistyy nuoren ja vanhan miehen piirteitä. Hänet kuvataan usein viisaaksi. Pedagogisesta näkökulmasta hänen luotettavasti toistuvalla iltatervehdyksellään katsotaan olevan rauhoittava vaikutus.

Nukkumatin hahmo on tunnettu Euroopassa viimeistään 1600-luvulta lähtien. Vanhin säilynyt maininta on Ruotsista vuodelta 1691, jolloin hahmosta käytettiin nimeä Jon Blund. Nukkumatti (engl. *Sandman*) kuvataan englanninkielisessä *Oxford English Dictionary* -sanakirjassa vuodelta 1772 kuvitteelliseksi mieheksi, joka saa lapset nukahtamaan. Saksalainen sanakirja vuodelta 1777 kertoo, kuinka Nukkumatti (saks. *Sandmann*, ‘hiekkamies’) tulee silloin, kun lapset alkoivat hieroa unisina silmiään, ikään kuin niihin olisi heitetty hiekkaa. Hiekkamiehiksi kutsuttiin tuolloin Vogtlandissa asuneita hiekkakaivosten työntekijöitä.

Nukkumatista tuli 1800-luvulla paljon käytetty kirjallisuuden ja musiikin hahmo. Saksalainen E. T. A. Hoffmann julkaisi vuonna 1815 tarinan "Nukkumatti", jonka hahmo Coppelius heittele julmasti hiekkaa lasten silmiin kunnes niistä vuotaa verta ja varastaa sitten lasten silmät. H. C. Andersenin sadussa Ole Lukøje -niminen hahmo ripottelee lasten silmiin maitoa ja saa kiltit lapset näkemään unia. Musiikissa Nukkumattia kuvasi Robert Schumann Hermann Kletken runon "Nukkumatti" sovituksessaan. Engelbert Humperdinckin oopperassa *Hannu ja Kerttu* (1893) Nukkumatti ilmestyy lapsille öisessä metsässä.

Nukkumatista kerrotaan myös Topeliuksen sadussa "Höyhensaaret" (1848), jossa se on sukua Andersenin Ole Lukøje -hahmolle. Nukkumatti esiintyy myös Tapio Rautavaaran laulussa "Sininen uni".

Itäsaksalaista *Nukkumatti*-nukkeanimaatiota on esitetty vuodesta 1959 alkaen monessa maassa, myös Suomessa. Brittiläisen Neil Gaimanin tunnettu sarjakuvan *The Sandman* julkaistiin vuosien 1988–1996 aikana. Sen nimihahmo on unimaailman hallitsija.

Lähteet
-------

1. ↑  *unijukka.* *Kielitoimiston sanakirja*. Helsinki: Kotimaisten kielten keskus, 2022.
2. 1 2 3 4 5  Naumann, Sophie (toim. Birx, H. James): "Sandman", *Encyclopedia of Time: Science, Philosophy, Theology, Culture*, s. 1126–1127. Sage Publications, 2009. ISBN 978-1-4129-4164-8.
3. ↑  Topelius taidesatujen mestarina (Arkistoitu – Internet Archive) Jyväskylän yliopisto, Taiteiden ja kulttuurin tutkimuksen laitos

Aiheesta muualla
----------------

* Kuvia tai muita tiedostoja aiheesta **Nukkumatti** Wikimedia Commonsissa
**Pornaisten kunnantalo** (ruotsi: *Borgnäs kommunhus*) on kunnan virastorakennus Pornaisten kunnassa, Uudellamaalla. Pornaisten kirkonkylässä Kirveskoskella sijaitseva rakennus on valmistunut vuonna 1959 Maaseudun keskusrakennustoimiston rakennusmestarin Kalle Multalan piirustusten mukaisesti. Alunperin kunnantalossa sijaitsi myös tilat Pornaisten kirjastolle sekä palotalli.

Vuonna 1982 Pornaisten kunnantaloa laajennettiin Multalan suunnitelmien mukaisesti. Tuolloin Maaseudun keskusrakennustoimisto oli muuttunut Suunnitelukeskus Oy:ksi. Uusien toimistohuoneiden lisäksi kunnantaloon tuli muun muassa henkilökunnan taukotilat, sekä väestösuojakeskus. Kunnan paloasema siirrettiin kylän pohjoislaidalle. Myös kunnankirjasto on siirtynyt myöhemmin uuteen rakennukseen kunnantalolta. Kunnantalo on tärkeä esimerkki Suomen jälleenrakennuskauden maaseudun vaatimattomasta monitoimitalosta. Rakennuksen vanhin osa on suojeltu.

Lähteet
-------

1. 1 2  Uudenmaan päätöksen paikat *uudenmaanliitto.fi*.  Arkistoitu. Viitattu 17.10.2023.
2. ↑  Kirkkotie keskustajaksolla, asemakaava ja asemakaavan muutos  2014. Pornaisten kunta. Viitattu 17.10.2023.
**Yucheng** on Taiwanissa vuonna 1979 tapahtunut yli 2000 ihmisen saastumisonnettomuus PCB-yhdisteillä. PCB-öljyä valui rikkoutuneesta lämmönvaihdinjärjestelmästä riisiöljyyn, jota uhrit käyttivät ruokaöljynä.

PCB-pitoisuus öljyssä oli 53-99 mg/kg. PCB-saannin arvioitiin olleen 700–1800 mg henkeä kohti, ja se aiheutti veressä pitoisuudet 50-100 μg/l. Täsmällinen ainekohtainen analyysi tehtiin vasta vuonna 1994–1995 potilaista kerätyistä näytteistä, ja myrkytys näytti aiheutuneen pääasiassa polyklooratuista dibentsofuraaneista (ks. dioksiinit), ja dioksiininkaltaisista PCB-yhdisteistä. Pitoisuudet olivat tällöin vielä monikymmenkertaiset normaaliväestöön verrattuna.

Yleisimmät oireet olivat silmäoireet, epänormaali pigmentaatio, hidastunut hermojen johtokyky ja altistuneiden äitien lapsilla hyperpigmentaatio ja hampaiden epämuodostumat.

Katso myös
----------

* Yusho
* Polykloorattu bifenyyli
* Dioksiinit

Lähteet
-------

1. 1 2  Dioksiinit ja PCB-yhdisteet: synopsis (Arkistoitu – Internet Archive)
2. ↑   Hsu J-F ym. Congener profiles of PCBs and PCDD/Fs in Yucheng victims fifteen years after exposure to toxic rice-bran oils and their implications for epidemiological studies. Chemosphere 2005: 61:1231-1243.
Atia Balba Caesonian piirroskuva 1500-luvulta.
**Atia Balba Caesonia** (85 eaa. Rooma – 43 eaa. Rooma) oli keisari Augustuksen äiti ja Julius Caesarin siskontytär. Atian isä oli preettori Marcus Atius Balbus ja hänen äitinsä Julia oli toiseksi vanhin Julius Caesarin siskoista. Perheeseen kuului myös kaksi muuta tytärtä, joiden nimet olivat Atia Balba Prima ja Atia Balba Tertia.

Atia meni naimisiin preettori Gaius Octaviuksen kanssa. Octavius eteni urallaan aina Makedonian kuvernööriksi asti. Atian perhe asui lähellä Octaviuksen suvun kotia Velletrissä. Atia ja Octavius saivat kaksi lasta: Octavia Minorin vuonna 69 eaa. ja Augustuksen vuonna 63 eaa. 

Atian on kerrottu olleen poikkeuksellisen uskonnollinen ja moraalinen sekä yksi Rooman ihailluimmista äideistä. Hänen läheisyydessään ei saanut lausua yhtään alatyylistä sanaa tai tehdä minkäänlaista väärää tekoa. Atian on myös sanottu nähneen jumalallisia ennusmerkkejä lapsensa Augustuksen syntymään liittyen. Näiden jumalallisten merkkien vuoksi Augustusta pidettiin Apollon poikana. 

Kun Octavius vuonna 59 eaa. kuoli, Atia meni uusiin naimisiin Lucius Marcius Philippuksen kanssa. Philippus oli vuoden 56 eaa. konsuli. Atia ja Philippus eivät saaneet yhteisiä lapsia, mutta Philippus otti Atian edellisen liiton lapset suojelukseensa. Kun Caesar murhattiin vuonna 44 eaa. Atia ja Philippus pelkäsivät Augustuksen puolesta ja pyysivät tätä olemaan ottamasta vastaan Caesarin perintöä. 

Atia kuoli Augustuksen ollessa konsulina ensimmäistä kertaa vuonna 43 eaa.  Hänet on haudattu Augustuksen mausoleumiin, joka sijaitsee Roomassa.

Atia populaarikulttuurissa
--------------------------

Polly Walker esittää kuvitteellista Atiaa televisiosarjassa *Rooma*. Sarjassa hänet kuvataan ovelaksi, manipuloivaksi ja seksuaalisesti estottomaksi naiseksi, joka pitää erityistä huolta perheensä edusta ja menestyksestä.

Lähteet
-------

1. 1 2  Family of Octavius IV and Atia BALBA Caesonia *freepages.rootsweb.com*. Viitattu 24.4.2023.
2. 1 2 3  Atia Balba (-85--43) - Find a Grave Memorial *www.findagrave.com*. Viitattu 24.4.2023. (englanniksi)
3. 1 2 3 4 5 6  Atia (mother of Augustus) - Alchetron, the free social encyclopedia *Alchetron.com*.  18.8.2017. Viitattu 24.4.2023. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
Dolmabahçen palatsi Bosporin suunnasta katsottuna.
**Dolmabahçen palatsi** (*Dolmabahçe Sarayı*) on palatsi Istanbulissa. Se sijaitsee Bosporin eurooppalaisella puolella, heti kaupungin keskustasta pohjoiseen. Palatsi toimi Osmanien valtakunnan hallinnollisena keskuksena 1856–1923. Vuonna 1856 valmiustunut palatsi kuvasti osmanihallinon halua olla uudistuva imperiumi.  Palatsi onkin eri tyylien sekoitus, siinä yhdistyy barokkin-, rokokoon- sekä empiretyylin keskeisimmät osat. 

Dolmabahçen palatsin kuuluisa kristalliportaikko.
Dolmabahçen paikalla oli aikoinaan Bosporin lahti, jota vähitellen 1700-luvulla täytettiin, ja siitä tuli osmanisulttaanien kuninkaallinen puutarha; Siitä on peräisin nimityskin: *dolma*, "täytetty", ja *bahçe*, "puutarha". Paikalle rakennettiin 1700- ja 1800-luvuilla useita palatsena. Paikalla nykyisin oleva palatsi valmistui 1856 sulttaani Abd ül-Mecidn valtakaudella. Sulttaani muutti sinne Topkapin palatsista, kun vanhassa palatsissa ei ollut nykyajan mukavuuksia, kuten juoksevaa vettä. Rakennus siirtyi vuonna 2007 valtion omistukseen, ja siinä on pääministerin virka-asunto.

Palatsin pinta-ala on 45 000 m² ja siinä on 285 huonetta, 46 hallia, kuusi turkkilaista kylpylää (*hamam*) ja 68 wc:tä. Kuuluisa kristalliportaikko on rakennettu kaksoishevosenkengän muotoon kristallista, messingistä ja mahongista.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Dolmabahçen palatsi**.
* Valokuvia  (englanniksi)
* Kuvia Dolmabahçen palatsista (englanniksi)

Lähteet
-------

* Kankonen, Tom: *TURKKI, Eurooppa ja Aasia*. Helsinki: Edita Prima Oy, 2005. ISBN 951-37-4425-6.

### Viitteet

1. 1 2 3   Kankkonen, s.31
Skotlannin rugbyjoukkue laulamassa kansallislaulua ennen ottelua
**Flower of Scotland** (gaeliksi *Flùr na h-Alba*) on Skotlannin epävirallinen kansallislaulu, jonka sävelsi Roy Williamson. Laulun esitti kansanlauluyhtye The Corries vuonna 1967. Laulussa viitataan skottien saavuttamaan voittoon Englannista vuonna 1314.

*Flower of Scotland* on erityisen suosittu Skotlannin rugby- ja jalkapalloharrastajien keskuudessa ja se esitetään Skotlannin maaotteluiden edellä kansallislauluna. Tällöin yleensä lauletaan ensimmäinen ja kolmas säkeistö.

Sanat
-----

### Englanniksi

O Flower of Scotland,  

When will we see,  

Your like again,  

That fought and died for,  

Your wee bit Hill and Glen,  

And stood against him,  

Proud Edward's Army,  

And sent him homeward,  

Tae think again. 

The hills are bare now,  

And autum leaves lie thick and still,  

O'er land that is lost now,  

Which those so dearly held,  

And stood against him,  

Proud Edward's Army,  

And sent him homeward,  

Tae think again. 

Those days are past now,  

And in the past   

They must remain,  

But we can still rise now,  

And be the nation again,  

That stood against him,  

Proud Edward's Army,  

And sent him homeward,  

Tae think again.

### Gaelin kielellä

O Fhlùir na h-Alba,  

cuin a chì sinn  

an seòrsa laoich  

a sheas gu bàs 'son  

am bileag feòir is fraoich,  

a sheas an aghaidh  

feachd uailleil Iomhair  

's a ruaig e dhachaidh  

air chaochladh smaoin?

Na cnuic tha lomnochd  

's tha duilleach Foghair  

mar bhrat air làr,  

am fearann caillte  

dan tug na seòid ud gràdh,  

a sheas an aghaidh  

feachd uailleil Iomhair  

's a ruaig e dhachaigh  

air chaochladh smaoin.  

Tha 'n eachdraidh dùinte  

ach air dìochuimhne  

chan fheum i bhith,  

is faodaidh sinn èirigh  

gu bhith nar Rìoghachd a-rìs  

a sheas an aghaidh  

feachd uailleil Iomhair  

's a ruaig e dhachaidh  

air chaochladh smaoin.

O Fhlùir na h-Alba,  

cuin a chì sinn  

an seòrsa laoich  

a sheas gu bàs 'son  

am bileag feòir is fraoich,  

a sheas an aghaidh  

feachd uailleil Iomhair  

's a ruaig e dhachaidh  

air chaochladh smaoin?

Lähteet
-------

1. ↑  The Corries - verkkosivut (Arkistoitu – Internet Archive) – (englanniksi) (ladattu 15.03.2008)
**Tyyskylän kartano** (ruots. *Tjusterby gård*) on kartano Siuntiossa, Uudellamaalla. Kartano sijaitsee Siuntion kirkonkylässä vanhan linnavuoren Skällbergetin juurella. Kartanon vanha 1800-luvulta peräisin ollut empiretyylinen päärakennus tuhoutui tulipalossa 8. toukokuuta vuonna 2011. Uusi päärakennus valmistui samana vuonna. Kartano on yksityisomistuksessa.

Historia
--------

### Vanha päärakennus

Tyyskylän kartanon alkuperäinen päärakennus tuhoutui tulipalossa vuonna 1903. Palon jälkeen päärakennukseksi nousi Helsingin kasarmitorilta vuonna 1896 siirretty, luultavasti C. L. Engelin suunnittelema rakennus. Tämä valtakunnallisestikin merkittäväksi laskettu kulttuurikohde tuhoutui tulipalossa 8. toukokuuta 2011. Tulipalo sai alkunsa, kun maalia poistettiin kartanon sisällä kuumailmapuhaltimella meneillään olevan remontin yhteydessä.

Tyyskylän kartano palaaTyyskylän kartano palaa

  

Vanha Tyyskylän kartanon päärakennus edusti empire-tyyliä. Rakennus oli hirsirunkoinen, keltaiseksi maalattu ja kaksikerroksinen. Rakennuksessa oli yhteensä 450 neliöä. 

Tyyskylän kartano oli yksityisomistuksessa aina 1960-luvulle asti, jolloin sitä alettiin käyttää kurssikeskuksena näkörajoitteisille. 1980-luvulla kartano toimi keskuksena huumeiden väärinkäyttäjien avustamiseen. Tämän jälkeen kartano oli tyhjillään, kunnes sen osti yksityinen taho, joka aloitti kartanon mittavan remontoinnin asuinkäyttöön.

Suomen sisällissodan jälkeen vuonna 1918 kartanon maista erotettiin useita pienempiä kiinteistöjä, joista suurin on läheinen vuonna 1920 erotettu Västerbyn kartano.

Tyyskylän kartanon vanha päärakennus oli yksi Siuntion kunnan tärkeimpiä nähtävyyksiä.

### Uusi päärakennus

Uusi päärakennus rakennettiin vanhan vuonna 2011 tuhoutuneen päärakennuksen paikalle samana vuonna kivielementeistä. Vanhasta päärakennuksesta pystyttiin säilyttämään vain vanha kivikellari. Rakennuksen rakennuttajana toimi JokaRak Oy. Uusi kartanon päärakennus muistuttaa läheisesti vanhaa päärakennusta.

Lähteet
-------

1. ↑  Tyyskylän vanha kartano paloi Siuntiossa *Yle Uutiset*. Viitattu 27.12.2020.
2. ↑  Rakennettu kulttuuriympäristö. Valtakunnallisesti merkittävät kulttuurihistorialliset ympäristöt 1993 -luettelo. Museovirasto. Viitattu 28.12.2020.
3. ↑  Tyyskylän kartano tuhoutui rajussa palossa Siuntiossa *Helsingin Sanomat*.  9.5.2011. Viitattu 27.12.2020.
4. ↑  Näin kartano roihusi Siuntiossa — katso kuvat ja video *mtvuutiset.fi*.  8.5.2011. Viitattu 27.12.2020.
5. ↑  Arvokartano paloi Siuntiossa *Ilta-Sanomat*.  8.5.2011. Viitattu 27.12.2020.
6. ↑  Alf Brenner: *Sjundeå sockens historia II*, s. 507. Hembygdens vänner i Sjundeå Rf. 1955.
7. ↑  JokaRak Oy ~ Tyyskylän kartano *JokaRak Oy*.  Arkistoitu 22.9.2020. Viitattu 27.12.2020.
**Myllykylän kartano** (ruots. *Kvarnby gård*) on kartano Siuntiossa Uudellamaalla. Kartano kuului Suitian linnan alueisiin satojen vuosien ajan, kunnes se erotettiin Suitiasta vuonna 1815. Kartanon nykyinen päärakennus on vuoden 1800 ensimmäiseltä puoliskolta. Myllykylän kartano on vaihtanut useasti omistajaa Suitiasta erottamisen jälkeen. Pitkäaikaisimpina omistajina voidaan mainita vain C. J. Lannér, A. Wiens ja Johannes Räihä. Kartano on nykyisin yksityisomistuksessa.

Historia
--------

Myllykylä mainitaan kirjallisissa lähteissä ensimmäistä kertaa vuonna 1529. Tuolloin talonpoika Myllykylästä kirjoittaa valittaen kuningas Kustaa Vaasalle, että Suitian Erik Fleming ei kunnioita Myllykylän ja Suitian välisiä rajoja.

Myöhemmin Myllykylä mainitaan puhuttaessa Suitian ruukista (joskus myös Nybyn ruukki), joka on Suomen vanhin rautaruukki. Tohtori Tekla Hultinin mukaan Myllykylässä on sijainnut rautaruukkitoimintaan liittynyt vasara ja alasin, jotka ovat käyttäneet läheisen Sågarsin kosken vesivoimaa. Erik Fleming oli kiinnostunut rautamalmin jalostamisesta ja kuljetti malmia Lohjan Ojamon kaivoksesta jalostettavaksi Siuntioon muun muassa Myllykylään. 

Myllykylä erotettiin Suitiasta vuonna 1815 ja Myllykylästä puolestaan erotettiin Järvans vuonna 1914.

Kartanon päärakennus
--------------------

Kun Myllykylän maat erotettiin Suitian linnan maista vuonna 1815, osti Myllykylän C. J. Lannér. Kartanon nykyinen päärakennus on myös rakennettu hänen aikanaan. Lannér myi Myllykylän kartanon vuonna 1843. Kartanorakennus on rakennettu puusta ja se on kaksikerroksinen. Kartano sijaitsee tammien ja muiden jalopuiden ympäröimän puiston keskellä jokilaakson varressa, niin, että kartanolta on näkymät jokilaaksoon ja Kirkkojokeen laskevaa Sågarsin koskea kohti.

Myllykylän omistajat
--------------------

Listaus Myllykylän kartanon pitkäaikaisimmista omistajista:

* Klaus Fleming
* Hebla Sparre
* Margareta Banérs
* Claes Banérs
* Erik Fleming
* C. J. Lannér
* A. Wiens
* Johannes Räihä

Lähteet
-------

1. 1 2 3 4 5 6  Alf Brenner: *Sjundeå sockens historia II*, s. 358. Hembygdens vänner i Sjundeå Rf. 1955.
**Meadow Island** on vuonna 2009 Vaasassa perustettu englanninkielistä vaihtoehtorockia soittava duo, jonka muodostavat Joa Korhonen ja Jenni Niemi. Korhonen tunnetaan myös Sara- ja Pedestrian’s Motor -yhtyeiden jäsenenä. Meadow Islandin esikoisalbumi *Meadow Island* julkaistiin elokuussa 2010. Jo sitä ennen ilmestyi single *My Constant* toukokuussa.

Tyyli ja taustat
----------------

Meadow Island on tyyliltään huomattavasti Saraa ja Pedestrian’s Motoria rauhallisempaa akustista musiikkia, joka on saanut vaikutteita muun muassa Kashmirilta, Midlakelta, Radioheadiltä, Tori Amosilta, Sufjan Stevensiltä, José Gonzálezilta, The Swell Seasonilta, Damien Ricelta ja Underwater Sleeping Societylta. Yhtye sai alkunsa Korhosen tavattua Niemen, joka sai Korhosesta esiin uuden musiikillisen puolen: Korhonen koki tarvetta ilmaista itseään vapaasti ilman Saran tyylin asettamia rajoja ja Niemen kaunis korkea lauluääni ja piano vastasivat tähän tarpeeseen siten, että he yhdistivät äänensä duoksi. Yhtyeen äänimaailman on kuvattu muistuttavan muun muassa Hazlewoodia & Sinatraa ja Lanegania & Campbellia.

Levytyssopimus
--------------

Keväällä 2010 yhtye teki levytyssopimuksen Universal Musicin kanssa, joka oli julkaissut myös Saran kaksi viimeisintä pitkäsoittoa. Ensimmäinen single *My Constant* ilmestyi toukokuussa 2010 ja debyyttialbumi *Meadow Island* 1. syyskuuta 2010. Duon live-kokoonpanossa on mukana myös Heikki Järvi, joka soittaa keikoilla kitaraa. Meadow Island teki ensimmäisen minikiertueensa toukokuussa 2010, jolloin yhtye oli yhden keikan Mark Laneganin ja kaksi keikkaa Kashmirin lämmittelijänä Helsingin Nosturissa ja Tavastialla sekä Tampereen YO-talolla. Yhtye buukattiin myös Seinäjoen Provinssirockiin.

Julkaisut
---------

### Albumit

* *Meadow Island* 2010

### Singlet

* *My Constant* (promosingle) 2010
* *And All That's Left* (promosingle) 2010

Jäsenet
-------

* Joa Korhonen (laulu, kitara, basso, rummut)
* Jenni Niemi (laulu, piano)
* Heikki Järvi (kitara/keikat)

Lähteet
-------

1. ↑  Meadow Island Myspacessa (englanniksi)
2. ↑  Meadow Island (Arkistoitu – Internet Archive) Viralliset kotisivut (*Story*)
3. ↑  Meadow Island (Arkistoitu – Internet Archive) Live Nationin verkkosivuilla.
4. ↑  Kotimainen alternative-yhtye Meadow Island huippunimen lämmittelijänä Muusikoiden.net.
5. ↑  Kotimainen vaihtoehtoyhtye Meadow Island huippunimien lämppärinä. Suosikki.fi, 24.5.2010. [vanhentunut linkki]
6. ↑  Provinssirock vahvisti lisänimiä (Arkistoitu – Internet Archive) Soundi.

Aiheesta muualla
----------------

* Yhtyeen kotisivut (Arkistoitu – Internet Archive)
* Meadow Island Myspacessa (englanniksi)
* Kaskinen Unplugged (Arkistoitu – Internet Archive), Esiintyjät
* Meadow Island esiintyy Provinssirockissa (haastattelu), Radio Vaasa.
* Meadow Island (Arkistoitu – Internet Archive) Univeral Musicin sivuilla.
**Mountain** on vuonna 2005 ilmestynyt Circlen viides livealbumi, joka äänitettiin Englannissa Leedsin Pyhän Kolminaisuuden kirkossa 9. lokakuuta 2004. Ambient-vaikutteinen albumi julkaistiin 515 kappaleen rajoitettuna vinyylipainoksena.

Albumilla ovat pääosissa Mika Rätön soittama Rhodesin sähköpiano sekä Janne Westerlundin akustinen kitara. Lauluosuuksista vastaavat pääosin Westerlund ja Jussi Lehtisalo. Circlen kirkkokonsertti käsitti vain yhden yli 45-minuuttisen improvisoidun kappaleen, joka levyllä on jaettu kahteen osaan. Miksausvaiheessa suoraan äänipöydästä tehtyyn nauhoitukseen yhdistettiin muusikoiden omista mikrofoneista C-kasetille taltioitua ääntä sekä MiniDiscillä kirkkosalin perältä tallennettua soittoa, johon liittyi myös yleisön ääniä.

Kappaleet
---------

A-puoli
1. Diamond (part 1) – 23.39

B-puoli
1. Diamond (part 2) – 22.49

Muusikot
--------

* Mika Rättö – kosketinsoittimet, laulu
* Janne Westerlund – akustinen kitara
* Jussi Lehtisalo – basso, laulu
* Tomi Leppänen – lyömäsoittimet

Lähteet
-------

* Circle: Mountain Finnmusic.

### Viitteet

1. ↑  Circle ‎– Mountain Discogs. Viitattu 16.2.2015.
2. ↑  Saturday 09/10/04 Circle @ Holy Trinity Church, Leeds  10.10.2004. Gigwise. Viitattu 16.2.2015.
3. ↑  The Strange World Of... Circle  13.5.2014. The Quietus. Viitattu 16.2.2015.
**Karjalohjan pappila** (ruots. *Karislojo prästgård*) on Karjalohjalla, Uudellamaalla sijaitseva entinen pappila, eli kirkkoherran virka-asunto. Pappilan päärakennus on rakennettu 1828-1830. Karjalohjan pappilan rakennukset ovat suojeltu rakennussuojelulailla.

Lohjan seurakunta myi Karjalohjan pappilan yksityiselle taholle vuonna 2020.

Historia ja arkkitehtuuri
-------------------------

Karjalohjan pappila on sijainnut samalla paikalla Lohjanjärven rannalla 1600-luvulta lähtien. Pappilan nykyinen päärakennus on rakennettu vuosina 1828-1830 H. J. Svahnin johdolla ja se toimi Karjalohjan seurakunnan kirkkoherran virka-asuntona aina 2000-luvulle asti. Vuonna 2020 Lohjan seurakunta, johon Karjalohjan seurakunta liitettiin 2013, myi Karjalohjan pappilan yksityiselle taholle.

Kaakeliuuni pappilassa
Kaakeliuuni pappilassa
Karjalohjan pappilan tunnuspiirteitä on sen mansardikatto, etufasadin kuisti ja takafasadin koristeellinen avoveranta. Puisen rakennuksen toisessa päädyssä sijaitsee kivinen laajennusosa, jossa on aiemmin sijainnut Karjalohjan kirkonarkisto. Kivinen osa on rakennettu palonkestäväksi. Pappilan sisustuksen alkuperäisistä kiinteistä osista on säilynyt muun muassa vanhoja kaakeliuuneja.

Karjalohjan pappilan pihapiiriin kuuluu päärakennuksen lisäksi, kivinavetta, kivinen viljamakasiini, luhtiaitta, talli ja entinen pehtoorin rakennus.

Lähteet
-------

1. 1 2 3 4  Kulttuuriympäristön palveluikkuna *www.kyppi.fi*. Viitattu 12.12.2021.
2. ↑  Saavalainen Heli, STT: Karjalohjan pappila ympäristöineen... *Helsingin Sanomat*.  10.12.1997. Viitattu 12.12.2021.
3. 1 2  Karjalohjan pappila *Lohjan seurakunta*. Viitattu 12.12.2021.
4. 1 2  Lohjan seurakunnan investointiohjelmassa Pusulan maamerkin kunnostus – Lohjan keskustassa Pyhän Laurin hautausmaan valaistus korjataan, kaivantoja tulee 1,4 kilometriä. *Länsi-Uusimaa*.  4.6.2019. Viitattu 12.12.2021.
5. ↑  RKY  ι  Kohdetiedot *www.rky.fi*. Viitattu 12.12.2021.
**Lohjan pappila** (ruots. *Lojo prästgård*) on Lohjalla, Uudellamaalla sijaitseva entinen kirkkoherran virka-asunto. Vuonna 1861 valmistunut pappila on edelleen Lohjan seurakunnan omistuksesta, mutta nykyisin rakennuksessa toimii Lohjan museo. Rakennus on säilynyt hyvin alkuperäisessä asussaan lukuun ottamatta länsipäädyn tiilirakenteista arkistosiipeä, joka lisättiin vuonna 1911.

Pappilaa on kutsuttu myös nimellä Iso-Pappila. Lohjalla sijaitsee toinenkin pappila; entinen kappalaisen asunto Lindkulla. Lohjan pappila kuuluu Museoviraston suojelemaan Lohjan kirkon ympäristön valtakunnallisesti merkittävään rakennettuun kulttuuriympäristöön.

Historia ja arkkitehtuuri
-------------------------

### Päärakennus

Lohjan pappila mainitaan kirjallisissa lähteissä ensimmäisen kerran vuonna 1384. Pappila on ainakin vielä 1700-luvun lopussa ollut rajattuna umpipihaksi sen aikaisten karttojen mukaan. Rakennuskannasta tunnetaan vanha, vuonna 1816 rakennettu entinen päärakennus, joka purettiin 1860. Tämä edellinen päärakennus sijaitsi todennäköisesti samalla paikalla, kuin nykyinenkin päärakennus.

Nykyisen päärakennuksen rakennutti Lohjan kirkkoherra Helsingius vuonna 1861 arkkitehti August Bomanin suunnitelmien mukaan. Pappilan tyylisuunnassa on piirteitä empirestä ja uusrenessanssista. Pappilaa ympäröi laaja puisto.

Lohjan pappilan päärakennusta remontoitiin 1930-luvulla, jolloin uunit purettiin ja vesikiertojärjestelmä lisättiin. Betonitiilikate rakennettiin myös 1930-luvulla. 1975 Lohjan kirkkoherra vaihtui ja tämän jälkeen rakennus ei ole enää toiminut pappilana. Tuolloin päärakennusta alettiin remontoimaan museota varten. 1970-luvun lopussa pappilan kaakkoispäädystä purettiin pulpettikattoinen umpikuisti ja samaan päätyyn remontoitiin asunto museon johtajalle. Asuntoon lisättiin keittiö- ja saunatilat. Myös avovintti ja yläkerran kesähuoneet remontoitiin lämpimiksi. Yleisö-WC on myös lisätty 1970-luvulla. 1990-luvulla vesikiertojärjestelmä purettiin ja rakennukseen asennettiin sähköpatterit.

Lohjan museo aloitti toimintansa pappilassa 1978.

### Talousrakennukset

Pappilan vanhin rakennus on vuonna 1780 rakennettu pitäjänapulaisen tupa, joka sijaitsee pappilan miespihan länsisivulla. Itäsivulla sijaitsee 1800-luvun alkupuolella valmistunut tilanhoitajan asunto, jossa sijaitsee myös leivintupa, muonamiehen asunto ja vaja. Tilakokonaisuuteen kuuluu lisäksi karjakon mökki 1800-luvun lopulta ja 1937 rakennetut sementtitiilinen navetta ja tiilirakenteinen viljamakasiini.

Pappilan alueelle on myös siirretty Lohjan pedagogio vuodelta 1769. Pedagogio toimii myös museon näyttelytilana.

Lähteet
-------

1. 1 2 3 4 5  Katariina Ockenström: Lohjan rakennetun ympäristön inventointiluettelo  2007. Lohjan kaupunkisuunnittelukeskus ja Lohjan Museo. Viitattu 12.1.2022.
2. 1 2 3 4 5 6  Iso-Pappila *Lohjan seurakunta*. Viitattu 12.1.2022.
3. 1 2  Lohjan kirkko ympäristöineen - RKY Kohdetiedot *www.rky.fi*. Viitattu 12.1.2022.
4. ↑  Museovirasto *kartta.museoverkko.fi*. Viitattu 12.1.2022.
**Kaarina Tellervo Perola** (omaa sukuaan Hänninen; s. 24. helmikuuta 1944 Vaajakoski, Jyväskylän mlk) on suomalainen teatteriohjaaja ja näyttelijä. Hän on työskennellyt dramaturgi-ohjaajana useissa teattereissa eri puolilla Suomea. Hänen lukuisiin ohjaustöihinsä kuuluvat muun muassa Orvokki Aution romaanitrilogiaan perustuva näytelmä *Pesärikko* sekä Hella Wuolijoen Niskavuori-näytelmät.

Elämä ja ura
------------

Kaarina Perola syntyi sahaaja Toivo Johannes Hännisen ja liikkeenharjoittaja Esteri Eriikka Hännisen (omaa sukuaan Särkkä) perheeseen. Hän valmistui ylioppilaaksi vuonna 1964 ja suoritti teatteriohjaajan tutkinnon 1968. Hän jatkoi opintojaan Tampereen yliopistossa ja valmistui filosofian maisteriksi 1972. Perolalla on ollut kiinnityksiä useisiin teattereihin: Kuopion Yhteisteatteri 1973–1975, Oulun kaupunginteatteri 1975–1977, Joensuun kaupunginteatteri 1978–1979, Jyväskylän kaupunginteatteri 1979–1985 ja Lappeenrannan kaupunginteatteri 1985–1987, josta hän siirtyi Teatteri 2000:n taiteelliseksi johtajaksi 1987–1990. Hän jatkoi ohjaajantyössä Seinäjoen kaupunginteatterissa 1990–1992, jonka jälkeen hän toimi vapaana taiteilijana vuodet 1993–1998. Vuonna 1998 Perola kiinnitettiin Mikkelin teatteriin.

Kaarina Perolan ohjaustöihin lukeutuvat muun muassa näytelmät *Niskavuoren nuori emäntä*, *Niskavuoren Heta*, *Miehen kylkiluu* ja *Tulitikkuja lainaamassa* sekä *Rigoletto*, *Amadeus* ja *Rouva Dulskan moraali*. Uudemmasta tuotannosta hän on ohjannut muun muassa näytelmät *Pesärikko* ja *Liian paksu perhoseksi*.

Perolan näyttämötaiteellisia tulkintoja ovat muun muassa Siipirikko (kappaleessa *Niskavuoren Heta*), Katri (*Työmiehen vaimo*) ja Anja (*Kirsikkapuisto*). Vuonna 1974 Perolalla oli rooli Ilmari Kiannon vaimona Elsa Mariana Mikko Niskasen televisioelokuvassa *Kianto – omat koirat purivat*. Vuonna 1983 hänellä oli naissivuosa suotyömaan keittäjättärenä Veikko Kerttulan elokuvassa *Iso vaalee*.

Teatterityön ohella Perola työskenteli vuosina 1975–1997 tuntiopettajana Oulun, Jyväskylän ja Tampereen yliopistoissa. 1980-luvun alkupuolella hän toimi Keskisuomalaisen kirjallisuusarvostelijana. Perola on suomentanut kymmenkunta näytelmää, kuten *West Side Story* ja *Punahilkka*.

Perolalle myönnettiin taiteilijaeläke 2015.

Kaarina Perola on ollut naimisissa varatuomari Paavo Perolan kanssa. Hänellä on vuonna 1967 syntynyt poika, Tuomas.

Lähteet
-------

* Teatterit ja teatterintekijät 2005. ISBN 952-471-629-1.
* Oppimateriaalit.internetix.fi (Arkistoitu – Internet Archive)
* Elonet *Kaarina Perola*

### Viitteet

1. ↑  Teatterit ja teatterintekijät 2005, artikkeli Perola, Kaarina
2. 1 2 3   (Arkistoitu – Internet Archive)
3. ↑  Vihdoin helpotusta arkeen – Muskalle myönnettiin taiteilijaeläke  3.7.2015. MTV.fi.  Arkistoitu 13.7.2015. Viitattu 11.7.2015.

Aiheesta muualla
----------------

* Kaarina Perola Elonetissä.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |
**Cedar Crest** on Kansasin kuvernöörin virallinen residenssi, joka sijaitsee osavaltion pääkaupungissa Topekassa.

Kuvernöörin virka-asuntona Cedar Crest on toiminut vuodesta 1962 lähtien. Vuosina 1901–1962 virka-asuntona toimi Erasmus Bennettin talo. Tämä oli kuitenkin alati huonommassa kunnossa, mutta sattumalta Cedar Crest oli saatavilla. Talon olivat rakennuttaneet Frank ja Madge MacLennan vuonna 1928 Kansas Citysta lähtöisin olevan Wight & Wight -arkkitehtuurifirman suunnittelemana. MacLennanit jättivät testamentillaan talon Kansasin kuvernöörin virka-asunnoksi. Madge kuoli vuonna 1955 ja kaksi vuotta myöhemmin Kansasin lainsäädäntöelin hyväksyi testamentatun talon omakseen.

Cedar Crest on auki yleisölle maanantai-iltapäivisin.

Lähteet
-------

1. ↑  Cedar Crest Mansion (Topeka) - Visitor Information & Reviews *WhichMuseum*.  2023. Viitattu 31.1.2023. (englanniksi)
2. 1 2  Cedar Crest *Kansas Historical Society*.  2017. Viitattu 31.1.2023. (englanniksi)
3. ↑  Cedar Crest, Governor's Mansion *visittopeka.com*.  2023. Viitattu 31.1.2023. (englanniksi)
**Sosialistinen työväenpuolue** (engl. *Socialist Workers’ Party*) on vuonna 1938 perustettu, taustaltaan trotskilainen yhdysvaltalainen poliittinen puolue.

Yhdysvaltojen vanhin trotskilainen järjestö oli vuonna 1928 syntynyt Communist League of America. Sen perustivat Yhdysvaltain kommunistisen puolueen entiset jäsenet, joiden joukossa olivat James P. Cannon ja Max Schachtman. Communist League sulautui 1930-luvun alussa A. J. Musten American Workers’ Partyyn. Vuonna 1936 trotskilaiset liittyivät Norman Thomasin sosialistipuolueeseen, mutta päättivät sittemmin perustaa oman puolueen.

Sosialistisen työväenpuolueen historiaa ovat leimanneet ideologiset ristiriidat ja ryhmätaistelut. Schachtmanin johtama ryhmä erosi puolueesta jo kahden vuoden jälkeen ja 1950-luvun alussa se kutistui muutaman sadan jäsenen ryhmäksi. Vuonna 1941 puoluetta syytettiin ns. Smithin lain perusteella Yhdysvaltojen hallituksen väkivaltaisen kumoamisen kannattamisesta ja 12 sen jäsentä tuomittiin vankilaan.

Sosialistisen työväenpuolueen merkitys on aina ollut vähäinen. 1960- ja 1970-luvun uusvasemmiston aikana se oli kuitenkin aktiivisesti mukana mustien ja naisten vapautusliikkeissä sekä sodanvastaisessa toiminnassa. Puolueen jäseninä on ollut tunnettuja kirjailijoita ja älymystön edustajia kuten Hal Draper, Irving Howe, C. L. R. James, Sidney Lens ja Staughton Lynd. 1980-luvulla puolue siirtyi yhä kauemmaksi alkuperäiseltä linjaltaan, eikä se enää pidä itseään trotskilaisena järjestönä.

Lähteet
-------

1. 1 2 3 4  Arnesen, Eric (ed.): *Encyclopedia of U.S. Labor and Working-class History, Volume 1*, s. 1284–1285. New York, London: Routledge, 2007. ISBN 0-415-96826-7.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Sosialistinen työväenpuolue (Yhdysvallat)**.
* Sosialistisen työväenpuolueen lehti *The Militant* (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Yhdysvallat Yhdysvaltain puolueet |
| --- |
|  |
| Pääpuolueet | 
* Demokraatit
* Republikaanit

 |
|  |
| Muut puolueet | 
* Kommunistit
* Libertaaripuolue
* Marihuana-puolue
* Perustuslakipuolue
* PSL
* Sosialistinen työväenpuolue (Marxilainen)
* Sosialistinen työväenpuolue (Trotskilainen)
* Reformipuolue
* Vihreä puolue

 |
|  |
| Entiset puolueet | 
* Vapaamuurarien vastustajat
* Demokraattis-republikaanit
* Federalistit
* Whigit
* Dixiecrat
* Free Soil Party
* Know Nothing
* Liberaalirepublikaanit
* Mustat pantterit
* Natsi-puolue
* Perustuslaillinen liittovaltiopuolue
* Progressiivinen puolue (1912)
* Sosialistipuolue

 |

 |
AIR-2A Genie
**AIR-2 Genie** (aluksi: *MB-1*) oli ilmasta-ilmaan laukaistava pienellä 1,5 kilotonnin W25-ydinkärjellä varustettu ohjaamaton raketti.Sen kantomatka oli noin 10 kilometriä ja räjähdyksen tuhosäde 300 metriä. Raketin enin nopeus oli 3,3 Machia. AIR-2 oli tarkoitettu pommikonelaivueita vastaan. Aseen kehittäjä ja valmistaja oli Douglas Aircraft Company.

AIR-2A kehitettiin kylmän sodan aikana Yhdysvalloissa, ja se otettiin käyttöön 1950-luvun lopulla. AIR-2 poistui käytöstä vuonna 1985, hieman ennen kuin viimeiset F-106-koneet vedettiin palveluksesta. Asetyyppiä käytti myös Kanadan ilmavoimat, joka päätti käyttönsä vuotta aiemmin (1984).

Rakettia kokeiltiin kerran *operaatio Plumbbobin* *John-kokeessa* 19. heinäkuuta 1957. Montanan ilmakansalliskaartin F-89J laukaisi sen 4 500 metrin, eli 15 000 jalan korkeudessa Yucca Flatin yllä Nevadan koealueella. Räjähdyksen alla seisoi ryhmä vapaaehtoisia ilmavoimien upseereja, todistaakseen aseen vaarattomuuden käytettäessä sitä asutusalueilla.

*Operaatio Plumbbob*in eli "Operaatio Luotilangan" John -ydinräjähdys, jossa 1,7 kT vahvuinen ydinräjähde laukaistiin.

Koneet, jotka voitiin varustaa AIR-2 Genie-raketein
---------------------------------------------------

* Northrop F-89 Scorpion
* McDonnell F-101 Voodoo (B-versio)
* Convair F-106 Delta Dart
* Lockheed F-104 Starfighter

F-104 Starfighterit eivät kuitenkaan koskaan kantaneet asetta operatiivisessa käytössä.

Convair F-106 A Delta Dart laukaisee AIR-2 Genie -raketin.

Tietoja
-------

* Pituus: 2,95 m
* Halkaisija: 0,44 m
* Kärkiväli: 1,02 m
* Laukaisupaino: 373 kg
* Nopeus: Mach 3,3
* Kantama: 9,6 km
* Taistelukärki: W25-fissioydinpommi, 1,5 kilotonnia
* Käyttöönotto: 1957
* Käytöstä poisto: 1985 (Kanada: 1984)

Lähteet
-------

* 
* 
* 

### Viitteet

1. ↑   Viitattu 27.3.2022.
2. ↑   Viitattu 15.3.2022.
3. ↑   Viitattu 25.3.2022.
4. ↑   Viitattu 25.3.2022.
5. ↑   Viitattu 24.3.2022.
6. ↑   Viitattu 24.3.2022.
7. ↑   Viitattu 25.3.2022.
**Hamad ibn Isa Al Khalifa** (arab. حمد بن عيسى آل خليفة‎, *Ḥamad ibn ʿĪsā ʾĀl Ḫalīfa*, s. 28. tammikuuta 1950 Riffa) on Bahrainin kuningas vuodesta 2002. Ennen tätä hänen arvonimensä oli emiiri vuodesta 1999.

Hamad ibn Isa Al Khalifa kävi Leys Schoolia Cambridgessä Englannissa ja myöhemmin Sandhurstin sotilasakatemiaa valmistuen vuonna 1968 ja Fort Leavenworthia Yhdysvalloissa, josta valmistui 1973. Kruununprinssiksi hänet julistettiin 1964. Hän toimi aktiivisesti Bahrainin puolustusvoimia perustettaessa 1968. Puolustusministeriksi hänet nimitettiin 1971. Hamad on innostunut lentäjä ja opiskeli helikopterilentäjäksi 1978 ja perusti sen jälkeen myös ilmavoimat.

Hamad nousi valtaistuimelle 1999 isänsä šeikki Isa ibn Salman Al Khalifan kuoltua ja on tehnyt merkittäviä uudistuksia. Hän nimitti syyskuussa 2000 neuvoa-antavaan neuvostoonsa neljä naista ja yhden juutalaisen miehen. Vuonna 14. helmikuuta 2002 Bahrainista tuli perustuslaillinen kuningaskunta, jossa on riippumaton oikeus. Samalla pidettiin parlamenttivaalit, joissa myös naiset saivat paitsi ääni- myös vaalioikeuden.

Kuningas asettui vastustamaan Yhdysvaltain sotatoimia Irakia vastaan 2002.

Vuonna 2009 hän armahti yli 170 poliittista vankia.

Hamad nai serkkunsa Šaikha Sabika bint Ibrahim Al Khalifan 1968 ja heillä on seitsemän poikaa ja neljä tytärtä. Vanhin poika, kruununprinssi Salman ibn Hamad Al Khalifa syntyi 1969.

Lähteet
-------

1. ↑  H.M. the king Kingdom of Bahrain. Viitattu 26.10.2014.
2. 1 2  Timeline Bahrain BBC. Viitattu 26.10.2014.
3. ↑  Bahrain joins Iran to oppose U.S. military action against Iraq  2002. Southeast Missourian / Associated Press. Viitattu 26.10.2014.
4. ↑   *peoplepill.com*.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Hamad ibn Isa Al Khalifa**.
* Elämäkerta
* Al Khalifan dynastian jäsenet.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Ruotsi

 |
|  |
| Muut | 
* IdRef

 |

 |